CELEX: 32013R0564
Language: mt
Date: 2013-06-18 00:00:00
Title: Regolament ta’ Implimentazzjoni tal-Kummissjoni (UE) Nru 564/2013 tat- 18 ta’ Ġunju 2013 dwar it-tariffi u l-imposti dovuti lill-Aġenzija Ewropea għas-Sustanzi Kimiċi skont ir-Regolament (UE) Nru 528/2012 tal-Parlament Ewropew u tal-Kunsill dwar it-tqegħid fis-suq u l-użu tal-prodotti bijoċidali  Test b’relevanza għaż-ŻEE

19.6.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 167/17
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 564/2013
   tat-18 ta’ Ġunju 2013
   dwar it-tariffi u l-imposti dovuti lill-Aġenzija Ewropea għas-Sustanzi Kimiċi skont ir-Regolament (UE) Nru 528/2012 tal-Parlament Ewropew u tal-Kunsill dwar it-tqegħid fis-suq u l-użu tal-prodotti bijoċidali
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari l-Artikolu 80(1) tiegħu,
   Billi:
   
               (1)
            
            
               L-istruttura u l-ammont tat-tariffi pagabbli lill-Aġenzija Ewropea għas-Sustanzi Kimiċi, (minn issa’l quddiem ‘l-Aġenzija’), kif ukoll il-kundizzjonijiet tal-pagament għandhom jiġu stabbiliti.
            
         
               (2)
            
            
               L-istruttura u l-ammont tat-tariffi għandhom iqisu x-xogħol meħtieġ mir-Regolament (UE) Nru 528/2012 li għandu jsir mill-Aġenzija. It-tariffi għandhom ikunu ffissati f’livell li jiżgura li d-dħul derivat minnhom, meta magħqud ma’ sorsi oħra ta’ dħul għall-Aġenzija, jkun biżżejjed biex ikopri l-ispiża tas-servizzi mogħtija.
            
         
               (3)
            
            
               Mill-Artikolu 80(3)(d) tar-Regolament (UE) Nru 528/2012 isegwi li l-istruttura u l-ammont tat-tariffi għandhom iqisu jekk l-informazzjoni ġietx ippreżentata b’mod konġunt jew b’mod separat. Sabiex jiġi rifless l-ammont ta’ xogħol attwali tal-Aġenzija u tiġi promossal-preżentazzjoni konġunta tal-informazzjoni, huwa xieraq li tiġi imposta tariffa waħda biss għal kull applikazzjoni, f’każ li diversi persuni japplikaw flimkien għall-approvazzjoni ta’ sustanza attiva jew għat-tiġdid ta’ approvazzjoni ta’ sustanza attiva.
            
         
               (4)
            
            
               Biex jitqiesu l-bżonnijiet speċifiċi tal-intrapriżi żgħar u ta’ daqs medju fi ħdan it-tifsira tar-Rakkomandazzjoni tal-Kummissjoni 2003/361/KE tas-6 ta’ Mejju 2003 dwar id-definizzjoni ta’ intrapriżi mikro, żgħar u ta’ daqs medju (2) [Traduzzjoni mhux uffiċjali] (minn issa ‘l quddiem ‘SMEs’) stabbiliti fl-Unjoni, għandhom japplikaw tariffi mnaqqsa għall-approvazzjoni, it-tiġdid tal-approvazzjoni jew l-inklużjoni ta’ sustanza attiva fl-Anness I tar-Regolament (UE) Nru 528/2012 u għall-awtorizzazzjoni jew it-tiġdid ta’ prodott bijoċidali għal dawn il-kumpaniji. Il-livelli tat-tnaqqis għandhom iqisu l-proporzjon sinifikanti ta’ SMEs fis-settur tal-bijoċidi flimkien mal-interess li jkunu evitati tariffi eċċessivi għal intrapriżi oħra filwaqt li jiġi żgurat li x-xogħol tal-Aġenzija huwa ffinanzjat b’mod sħiħ. Għall-fini tal-iskoraġġiment ta’ applikazzjonijiet għal prodotti li fihom sustanzi attivi li jissodisfaw wieħed mill-kriterji ta’ sostituzzjoni elenkati fl-Artikolu 10(1) tar-Regolament (UE) Nru 528/2012, kif ukoll ta’ sustanzi attivi bħal dawn, it-tnaqqis ma għandux japplika għall-applikazzjonijiet għal tali prodotti bijoċidali jew sustanzi attivi.
            
         
               (5)
            
            
               B’kunsiderazzjoni tax-xogħol tal-Aġenzija meħtieġ biex tittratta appell magħmul skont l-Artikolu 77 tar-Regolament (UE) Nru 528/2012, huwa xieraq li tiġi imposta tariffa għal appelli bħal dawn skont it-tielet subparagrafu tal-Artikolu 77(1) ta’ dak ir-Regolament. Madankollu, biex jiġi evitat li jkunu penalizzati persuni li jressqu appelli ġustifikati, huwa xieraq li dawn it-tariffi jingħataw lura meta l-appell ikollu bażi soda.
            
         
               (6)
            
            
               B’kunsiderazzjoni tax-xogħol imnaqqas meħtieġ mill-Aġenzija f’każijiet fejn l-applikazzjonijiet jiġu miċħuda qabel jew waqt il-validazzjoni, jew jiġu rtirati waqt il-valutazzjoni tagħhom, huwa xieraq li wieħed jipprovdi għal rifużjoni parzjali tal-ħlasijiet f’każijiet bħal dawn.
            
         
               (7)
            
            
               Għall-fini tal-iskoraġġiment ta’ applikazzjonijiet għall-approvazzjoni ta’ sustanzi attivi li huma alternattivi xierqa għal sustanzi attivi approvati li jissodisfaw wieħed mill-kriterji ta’ esklużjoni elenkati fl-Artikolu 5(1) tar-Regolament (UE) Nru 528/2012, huwa xieraq li wieħed jipprovdi għal rimborż tat-tariffa għal applikazzjonijiet bħal dawn.
            
         
               (8)
            
            
               It-tariffa għall-applikazzjonijiet għall-inklużjoni fl-Anness I tar-Regolament (UE) Nru 528/2012 ta’ sustanzi attivi li ma jagħtux lok għal tħassib għandha tqis l-istima tax-xogħol meħtieġ mill-Aġenzija biex tittratta applikazzjonijiet bħal dawn, kif ukoll l-interess pubbliku fl-għoti tal-permess sabiex jiġu awtorizzati prodotti li fihom sustanzi bħal dawn.
            
         
               (9)
            
            
               Għall-fini tal-iskoraġġiment ta’ applikazzjonijiet għall-approvazzjoni jew it-tiġdid ta’ approvazzjoni ta’ sustanzi attivi li jissodisfaw wieħed mill-kriterji ta’ sostituzzjoni elenkati fl-Artikolu 10(1) tar-Regolament (UE) Nru 528/2012 kif ukoll applikazzjonijiet għall-awtorizzazzjoni jew it-tiġdid ta’ prodotti li jeħtieġu valutazzjoni komparattiva skont l-Artikolu 23 tar-Regolament (UE) Nru 528/2012, u għall-fini tal-kontribut għall-finanzjament tar-rinunzji u t-tnaqqis previsti minn dan ir-Regolament, huwa xieraq li wieħed jipprovdi għal żieda fit-tariffi għal applikazzjonijiet bħal dawn.
            
         
               (10)
            
            
               Fid-dawl tax-xogħol tal-Aġenzija meħtieġ biex tittratta talba għal opinjoni dwar il-klassifikazzjoni ta’ bidla skont ir-Regolament ta’ Implimentazzjoni tal-Kummissjoni (UE) Nru 354/2013 tat-18 ta’ April 2013 dwar bidliet tal-prodotti bijoċidali awtorizzati skont ir-Regolament (UE) Nru 528/2012 tal-Parlament Ewropew u tal-Kunsill (3), huwa xieraq li tiġi imposta tariffa għal talbiet bħal dawn. Madankollu, sabiex ikun evitat, kemm jista’ jkun, li jiġu ppenalizzati applikanti li t-talbiet tagħhom sabiex bidla tiġi kklassifikata bħala minuri jew amministrattiva jkunu ġġustifikati, huwa xieraq li jingħata tnaqqis fit-tariffa għall-applikazzjoni sussegwenti għal bidla, meta t-talba twassal għal rakkomandazzjoni biex il-bidla tiġi kklassifikata bħala bidla amministrattiva jew minuri.
            
         
               (11)
            
            
               Minħabba li x-xogħol tal-Aġenzija meħtieġ biex tittratta l-preżentazzjonijiet għall-inklużjoni fil-lista ta’ persuni rilevanti msemmija fl-Artikolu 95 tar-Regolament (UE) Nru 528/2012, huwa xieraq li tiġi imposta tariffa għal preżentazzjonijiet bħal dawn. L-ammont ta’ xogħol meħtieġ għal preżentazzjoni bħal din se jvarja b’mod sinifikanti skont jekk il-persuna rilevanti tressaqx ittra ta’ aċċess jew dossier ġdid, minħabba li, fil-każ tal-aħħar, l-Aġenzija jkollha tivverifika li d-dossier huwa konformi mal-Anness II tar-Regolament (UE) Nru 528/2012 jew, fejn xieraq, l-Anness IIA tad-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq tal-prodotti bijoċidali (4). Huwa xieraq li t-tariffa tiġi ddifferenzjata skont dan.
            
         
               (12)
            
            
               Minħabba x-xogħol tal-Aġenzija meħtieġ biex tittratta talba għall-kunfidenzjalità skont l-Artikolu 66(4) tar-Regolament (UE) Nru 528/2012, huwa xieraq li tiġi imposta tariffa għal talbiet bħal dawn.
            
         
               (13)
            
            
               Peress li l-baġit tal-Aġenzija huwa mfassal u implimentat f’euro u l-kontijiet tagħha huma ppreżentati wkoll f’euro skont l-Artikolu 19 tar-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (5), skont l-Artikolu 17 tar-Regolament tal-Kummissjoni (KE, Euratom) Nru 2343/2002 tat-23 ta' Diċembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (6) u skont l-Artikolu 17 tar-Regolament Finanzjarju tal-Aġenzija Ewropea għas-Sustanzi Kimiċi tal-24 ta’ Settembru 2008 (7), huwa xieraq li t-tariffi jiġu imposti f’euro biss.
            
         
               (14)
            
            
               Mill-Artikolu 80(3)(f) tar-Regolament (UE) Nru 528/2012 isegwi li l-iskadenzi għall-ħlas tat-tariffi għandhom jiġu ffissati filwaqt li jitqiesu d-dati ta’ skadenza tal-proċeduri msemmija f’dak ir-Regolament.
            
         
               (15)
            
            
               It-tariffi stipulati f’dan ir-Regolament għandhom jiġu riveduti f’intervalli xierqa, bl-għan li t-tariffi jkunu allinjati mar-rata tal-inflazzjoni u mal-ispejjeż attwali li l-Aġenzija tagħmel biex tipprovdi s-servizz. Dawn ir-reviżjonijiet għandhom iqisu l-esperjenza akbar tal-Aġenzija fit-trattament tal-applikazzjonijiet skont ir-Regolament u l-effiċjenzi miksuba permezz ta’ din l-esperjenza.
            
         
               (16)
            
            
               Il- Kumitat Permanenti dwar il-Prodotti Bijoċidali msemmija fl-Artikolu 82(1) tar-Regolament (UE) Nru 528/2012, ma tax opinjoni dwar il-miżuri stipulati f’dan ir-Regolament. Peress li att ta’ implimentazzjoni kien meqjus li hu meħtieġ, il-president issottometta l-abbozz tal-att ta’ implimentazzjoni lill-kumitat ta’ appell għal aktar deliberazzjoni. Il-kumitat ta’ appell ma tax opinjoni.
            
         ADOTTAT DAN IR-REGOLAMENT:
   KAPITOLU I
   
      TARIFFI
   
   Artikolu 1
   Tariffi għal xogħol fir-rigward ta’ sustanzi attivi
   L-Aġenzija għandha timponi t-tariffi previsti fit-Tabella 1 tal-Anness I għal xogħol meħtieġ skont ir-Regolament (UE) Nru 528/2012 li għandu jitwettaq fir-rigward tal-approvazzjoni u t-tiġdid tal-approvazzjoni ta’ sustanzi attivi, kif ukoll l-inklużjoni fl-Anness I ta’ dak ir-Regolament.
   Artikolu 2
   Tariffi għal xogħol fir-rigward tal-awtorizzazzjoni tal-Unjoni tal-prodotti bijoċidali
   L-Aġenzija għandha timponi t-tariffi previsti fit-Tabella 1 tal-Anness II għal xogħol meħtieġ skont ir-Regolament (UE) Nru 528/2012 li għandu jitwettaq fir-rigward tal-awtorizzazzjoni tal-Unjoni ta’ prodotti bijoċidali.
   Artikolu 3
   Tariffi oħra
   1.   L-Aġenzija għandha timponi t-tariffi previsti fl-Anness III għal xogħol meħtieġ skont ir-Regolament (UE) Nru 528/2012 li għandu jitwettaq fir-rigward tal-istabbiliment tal-ekwivalenza teknika, l-applikazzjonijiet għar-rikonoxximent reċiproku, it-talbiet għall-inklużjoni fil-lista ta’ persuni rilevanti, u t-talbiet għal trattament kunfidenzjali ta’ informazzjoni sottomessa lill-Aġenzija.
   2.   L-Aġenzija għandha timponi t-tariffi annwali previsti fl-Anness III għal kull prodott bijoċidali jew familja ta’ prodotti bijoċidali awtorizzat(a) mill-Unjoni. It-tariffa annwali għandha tingħata fl-ewwel anniversarju u f’kull anniversarju sussegwenti tad-dħul fis-seħħ tal-awtorizzazzjoni. Għandha tirrelata mas-sena preċedenti.
   Artikolu 4
   Tariffi għall-appelli kontra deċiżjoni tal-Aġenzija skont l-Artikolu 77 tar-Regolament (UE) Nru 528/2012
   1.   Għal kwalunkwe appell kontra deċiżjoni tal-Aġenzija skont l-Artikolu 77 tar-Regolament (UE) Nru 528/2012, l-Aġenzija għandha timponi tariffa kif stabbilit fl-Anness III.
   2.   Appell jitqies li wasal għand il-Bord tal-Appell meta l-Aġenzija tkun irċeviet it-tariffa rilevanti.
   3.   Jekk l-appell jitqies bħala mhux ammissibbli mill-Bord tal-Appell, it-tariffa ma titraddx lura.
   4.   L-Aġenzija għandha tħallas lura t-tariffa imposta skont il-paragrafu 1 jekk id-Direttur Eżekuttiv tal-Aġenzija jirrettifika deċiżjoni skont l-Artikolu 93(1) tar-Regolament (UE) Nru 1907/2006 tal-Parlament Ewropew u tal-Kunsill (8), jew jekk l-appell jiġi deċiż favur l-appellant.
   Artikolu 5
   Il-possibbiltà ta’ rimborż għall-alternattivi għal sustanzi attivi approvati li jissodisfaw wieħed mill-kriterji ta’ esklużjoni
   1.   Malli applikant jippreżenta applikazzjoni lill-Aġenzija għall-approvazzjoni ta’ sustanza attiva, li tista’ tkun alternattiva xierqa, fi ħdan it-tifsira tat-tieni subparagrafu tal-Artikolu 5(2) tar-Regolament (UE) Nru 528/2012, għal sustanza attiva approvata li tissodisfa wieħed mill-kriterji ta’ esklużjoni skont l-Artikolu 5(1) ta’ dak ir-Regolament, huwa jista’ jitlob rimborż tat-tariffa li għandha titħallas lill-Aġenzija.
   2.   Meta tiġi riċevuta l-opinjoni mill-Aġenzija skont l-Artikolu 8(4) tar-Regolament (UE) Nru 528/2012, li għandha tinkludi wkoll rakkomandazzjoni dwar jekk is-sustanza attiva hijiex alternattiva xierqa fi ħdan it-tifsira tat-tieni subparagrafu tal-Artikolu 5(2) tar-Regolament (UE) Nru 528/2012, il-Kummissjoni għandha tiddeċiedi dwar it-talba.
   3.   Fejn il-Kummissjoni tiddeċiedi li s-sustanza attiva hija alternattiva xierqa, l-Aġenzija għandha tgħarraf lill-applikant dwar dan u tagħti r-rimborż sħiħ tat-tariffa msemmija fil-paragrafu 1.
   KAPITOLU II
   
      APPOĠĠ GĦALL-SMEs
   
   Artikolu 6
   Rikonoxximent tal-istatus ta’ SME
   1.   Qabel ma tiġi ppreżentata applikazzjoni lill-Aġenzija għall-approvazzjoni, it-tiġdid jew l-inklużjoni fl-Anness I tar-Regolament (UE) Nru 528/2012 ta’ sustanza attiva jew għall-awtorizzazzjoni tal-Unjoni ta’ prodott bijoċidali jew familja ta’ prodotti bijoċidali, ippreżentata skont l-Artikoli 7(1), 13(1), 28(4), 43(1) jew 45(1) ta’ dak ir-Regolament rispettivament, li fiha talba għal tnaqqis għall-SME, l-applikant prospettiv għandu jippreżenta lill-Aġenzija l-elementi rilevanti li jippruvaw l-intitolament għal dan it-tnaqqis bis-saħħa tal-istatus ta’ SME fi ħdan it-tifsira tar-Rakkomandazzjoni 2003/361/KE.
   2.   Fil-każ ta’ applikazzjoni għall-approvazzjoni, it-tiġdid jew l-inklużjoni ta’ sustanza attiva fl-Anness I tar-Regolament (UE) Nru 528/2012, il-kwistjoni għandha tiġi ddeterminata b’referenza għall-manifattur tas-sustanza attiva li hija rappreżentata mill-applikant prospettiv. F’każ ta’ applikazzjoni għall-awtorizzazzjoni ta’ prodott jew it-tiġdid tal-awtorizzazzjoni ta’ prodott, il-kwistjoni għandha tiġi determinata b’referenza għad-detentur prospettiv tal-awtorizzazzjoni.
   3.   L-Aġenzija għandha tippubblika lista tal-elementi rilevanti li tkun tressqet skont il-paragrafu 1.
   4.   Fi żmien 45 jum mill-wasla tal-elementi kollha rilevanti msemmija fil-paragrafu 1, l-Aġenzija għandha tiddeċiedi liema status ta’ SME, jekk ikun hemm, jista’ jiġi rikonoxxut.
   5.   Rikonoxximent ta’ intrapriża bħala SME għandu jkun validu għall-applikazzjonijiet ippreżentati skont ir-Regolament (UE) Nru 528/2012 għal sentejn.
   6.   Jista’ jitressaq appell, skont l-Artikolu 77 tar-Regolament (UE) Nru 528/2012, kontra deċiżjoni tal-Aġenzija skont il-paragrafu 4.
   Artikolu 7
   Tnaqqis fit-tariffa
   1.   Għandu jingħata tnaqqis fit-tariffi pagabbli lill-Aġenzija kif stipulat fit-Tabella 2 tal-Anness I u fit-Tabella 2 tal-Anness II lill-SMEs stabbiliti fl-Unjoni.
   2.   It-tnaqqis għall-applikazzjonijiet għall-approvazzjoni, it-tiġdid tal-approvazzjoni jew l-inklużjoni ta’ sustanza attiva fl-Anness I tar-Regolament (UE) Nru 528/2012 għandu jingħata biss meta s-sustanza attiva mhijiex kandidata għas-sostituzzjoni.
   3.   It-tnaqqis għall-applikazzjonijiet għall-awtorizzazzjoni jew it-tiġdid tal-awtorizzazzjoni tal-prodotti bijoċidali għandu jingħata biss meta l-prodott ma jkunx fih sustanza attiva li tkun kandidata għas-sostituzzjoni.
   KAPITOLU III
   
      PAGAMENTI
   
   Artikolu 8
   Mod ta’ pagament
   1.   It-tariffi previsti minn dan ir-Regolament għandhom jitħallsu f’euro.
   2.   Il-pagamenti għandhom ikunu effettwati biss wara li l-Aġenzija tkun ħarġet fattura.
   3.   B’deroga mill-paragrafu 2, il-pagamenti dovuti skont l-Artikolu 4 għandhom isiru fiż-żmien tal-preżentazzjoni tal-appell.
   4.   Il-pagamenti għandhom isiru permezz ta’ trasferiment fil-kont bankarju tal-Aġenzija.
   Artikolu 9
   Identifikazzjoni tal-pagament
   1.   Kull pagament, bl-eċċezzjoni ta’ pagamenti msemmija fl-Artikolu 8(3), għandu jindika n-numru tal-fattura fil-qasam ta’ referenza.
   2.   Il-pagamenti msemmija fl-Artikolu 8(3) għandhom jindikaw, fil-qasam ta’ referenza, l-identità tal-appellant(i) u, jekk disponibbli, in-numru tad-deċiżjoni li qed tiġi appellata.
   3.   Jekk l-għan tal-pagament ma jistax jiġi stabbilit, l-Aġenzija għandha tiffissa data ta’ skadenza li għandha tiġi rispettata minn min qed iħallas sabiex tinnotifika bil-miktub dwar l-għan tal-pagament. Jekk l-Aġenzija ma tirċevix notifika dwar l-għan tal-pagament qabel id-data ta’ skadenza stipulata, il-pagament għandu jitqies bħala li ma jgħoddx u l-ammont ikkonċernat għandu jitħallas lura lil min ikun ħallas.
   Artikolu 10
   Data tal-pagament:
   1.   Sakemm ma jkunx ipprovdut mod ieħor, it-tariffi għandhom jitħallsu fi żmien 30 jum mid-data li fiha tiġi nnotifikata l-fattura mill-Aġenzija.
   2.   Id-data li fiha jiġi ddepożitat l-ammont kollu tal-pagament f’kont bankarju miżmum mill-Aġenzija għandha titqies bħala d-data li fiha sar il-pagament.
   3.   Il-pagament għandu jitqies li sar fil-ħin meta ġiet prodotta biżżejjed evidenza dokumentarja li turi li min qed iħallas ordna t-trasferiment fil-kont bankarju indikat fuq il-fattura qabel ma skadiet id-data ta’ skadenza rilevanti. Konferma tal-ordni tat-trasferiment maħruġa minn istituzzjoni finanzjarja għandha titqies bħala evidenza suffiċjenti.
   Artikolu 11
   Pagament insuffiċjenti
   1.   Jitqies li data ta’ skadenza ġiet osservata biss jekk jitħallas l-ammont sħiħ tat-tariffa fiż-żmien dovut.
   2.   Meta fattura jkollha x’taqsam ma’ grupp ta’ tranżazzjonijiet, l-Aġenzija tista’ tattribwixxi kwalunkwe pagament inqas minn dak sħiħ lil kwalunkwe waħda mit-tranżazzjonijiet rilevanti. Il-kriterji għall-attribuzzjoni tal-pagamenti għandhom jiġu stipulati mill-Bord tat-Tmexxija tal-Aġenzija.
   Artikolu 12
   Rifużjoni tal-ammonti li tħallsu żejda
   1.   L-arranġamenti għar-rifużjoni lil min qed iħallas ta’ ammonti mħallsa żejda ta’ tariffa għandhom jiġu stipulati mid-Direttur Eżekuttiv tal-Aġenzija u ppubblikati fuq il-websajt tal-Aġenzija.
   Madankollu, fejn ammont imħallas żejjed ma jaqbiżx il-EUR 200 u l-parti kkonċernata ma talbitx espressament għal rifużjoni, l-ammont imħallas żejjed ma għandux jingħata lura.
   2.   Ma għandux ikun possibbli li ammont imħallas żejjed u li ma jingħatax lura jingħadd bħala kontribuzzjoni lejn pagamenti futuri lill-Aġenzija.
   Artikolu 13
   Rifużjonijiet ta’ ammonti fil-każ tal-applikazzjonijiet miċħuda qabel jew waqt il-validazzjoni jew l-irtirar matul il-valutazzjoni
   1.   L-Aġenzija għandha tħallas lura 90 % mit-tariffa miġbura meta applikazzjoni għall-approvazzjoni ta’ sustanza attiva jew għall-awtorizzazzjoni ta’ prodott bijoċidali, ippreżentata skont l-Artikolu 7(1) jew 43(1) rispettivament tar-Regolament (UE) Nru 528/2012, jew applikazzjoni għal bidla minuri jew maġġuri ta’ prodott, tiġi miċħuda qabel jew matul il-fażi ta’ validazzjoni.
   2.   L-Aġenzija għandha tħallas lura 75 % mit-tariffa miġbura meta applikazzjoni għall-approvazzjoni ta’ sustanza attiva jew għall-awtorizzazzjoni ta’ prodott bijoċidali, ippreżentata skont l-Artikolu 7(1) jew 43(1) rispettivament tar-Regolament (UE) Nru 528/2012, jew applikazzjoni għal bidla minuri jew maġġuri ta’ prodott, tiġi rtirata qabel l-Awtorità Kompetenti ta’ evalwazzjoni ma tkun bagħtet ir-rapport ta’ valutazzjoni tagħha lill-Aġenzija.
   It-tariffa miġbura mhux se tiġi rimborżata fejn applikazzjoni tiġi rtirata wara li l-Awtorità Kompetenti tal-evalwazzjoni tkun bagħtet ir-rapport ta’ valutazzjoni tagħha lill-Aġenzija.
   3.   L-arranġamenti għar-rifużjoni tal-ammont li jifdal lil min ikun qed iħallas għandhom jiġu stipulati mid-Direttur Eżekuttiv tal-Aġenzija u ppubblikati fuq il-websajt tal-Aġenzija.
   KAPITOLU IV
   
      DISPOŻIZZJONIJIET FINALI
   
   Artikolu 14
   Rimborż tar-rapporteurs
   Il-membri tal-Kumitat dwar il-Prodotti Bijoċidali li jaġixxu bħala rapporteurs għandhom jiġu rimborżati permezz tat-tariffi mħallsa skont l-Artikolu 80(2) lill-awtoritajiet kompetenti tal-Istati Membri li jaġixxu bħala l-awtorità kompetenti ta’ evalwazzjoni.
   Artikolu 15
   Imposti
   1.   Suġġett għal opinjoni favorevoli mill-Kummissjoni, l-Aġenzija tista’ bid-deċiżjoni tal-Bord tat-Tmexxija tagħha tistabbilixxi imposti għal servizzi amministrattivi jew tekniċi li tipprovdi skont ir-Regolament (UE) Nru 528/2012 fuq it-talba ta’ Parti sabiex tiffaċilita l-implimentazzjoni tagħha. Id-Direttur Eżekuttiv tal-Aġenzija jista’ jiddeċiedi li ma jimponix imposta fuq organizzazzjonijiet internazzjonali jew fuq pajjiżi li jitolbu l-għajnuna mill-Aġenzija.
   2.   L-imposti għandhom jiġu stabbiliti f’tali livell li jkopru l-ispejjeż tas-servizzi mogħtija mill-Aġenzija u m’għandhomx jaqbżu dak li huwa meħtieġ biex ikopru dawk l-ispejjeż.
   3.   L-imposta għandha titħallas fi żmien 30 jum kalendarju mid-data li fiha l-fattura tiġi nnotifikata mill-Aġenzija.
   Artikolu 16
   Stima provviżorja
   Il-Bord ta’ Tmexxija tal-Aġenzija (9) għandu, meta jkun qed jipproduċi stima tan-nefqa u tad-dħul ġenerali għas-sena finanzjarja ta’ wara skont l-Artikolu 96(5) tar-Regolament (KE) Nru 1907/2006 tal-Parlament Ewropew u tal-Kunsill, jinkludi stima provviżorja speċifika tad-dħul minn tariffi u imposti minn attivitajiet fdati lill-Aġenzija skont ir-Regolament (UE) Nru 528/2012 li tkun separata mid-dħul minn kwalunkwe sussidju mill-Unjoni.
   Artikolu 17
   Reviżjoni
   Il-Kummissjoni għandha tirrevedi t-tariffi u l-imposti msemmija f’dan ir-Regolament kull sena b’referenza għar-rata tal-inflazzjoni kif stabbilita skont l-Indiċi Ewropew tal-Prezzijiet għall-Konsumatur kif ippubblikat mill-Eurostat. L-ewwel reviżjoni għandha titwettaq mhux aktar tard mill-1 ta’ Jannar 2015.
   Il-Kummissjoni għandha wkoll iżżomm dan ir-Regolament taħt reviżjoni kontinwa fid-dawl ta’ informazzjoni sinifikanti li ssir disponibbli f’dak li għandu x’jaqsam mas-suppożizzjonijiet bażiċi għad-dħul u l-infiq antiċipati tal-Aġenzija. Mhux aktar tard mill-1 ta’ Jannar 2015, il-Kummissjoni għandha tirrevedi dan ir-Regolament bil-ħsieb li temendah, jekk xieraq, waqt li tqis b’mod partikolari r-riżorsi meħtieġa mill-Aġenzija u dawk meħtieġa mill-awtoritajiet kompetenti tal-Istati Membri għal servizzi ta’ natura simili. Ir-reviżjoni għandha tqis l-impatti fuq l-SMEs, u tirrevedi r-rati ta’ tnaqqis permessibbli tat-tariffa għall-SMEs, fejn xieraq.
   Artikolu 18
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-18 ta’ Ġunju 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 167, 27.6.2012, p. 1.
   
      (2)  ĠU L 124, 20.5.2003, p. 36.
   
      (3)  ĠU L 109, 19.4.2013, p. 4.
   
      (4)  ĠU L 123, 24.2.1998, p. 1.
   
      (5)  ĠU L 298, 26.10.2012, p. 1.
   
      (6)  ĠU L 357, 31.12.2002, p. 72.
   
      (7)  MB/53/2008 finali.
   
      (8)  ĠU L 396, 30.12.2006, p. 1.
   
      (9)  ĠU L 396, 30.12.2006, p. 1.
   
      ANNESS I
      
         Tariffi li jirrelataw ma’ sustanzi attivi
      
      
         Tabella 1
      
      
         Tariffi standard
      
      
                  Deskrizzjoni ġenerali tal-kompitu; id-dispożizzjoni rilevanti fir-Regolament (UE) Nru 528/2012
               
               
                  Kundizzjoni speċifika jew deskrizzjoni tal-kompitu
               
               
                  Tariffa (EUR)
               
            
                  Approvazzjoni ta’ sustanza attiva; l-Artikolu 7(2)
               
               
                  Tariffa għall-ewwel tip ta’ prodott li għalih hija approvata dik is-sustanza attiva
               
               
                  120 000 
               
            
                  Tariffa addizzjonali għal kull tip ta’ prodott addizzjonali
               
               
                  40 000 
               
            
                  Tariffa addizzjonali għal kull tip ta’ prodott (kemm fuq l-ewwel tip ta’ prodott kif ukoll kwalunkwe tip ta’ prodott addizzjonali) jekk is-sustanza attiva tkun kandidata għas-sostituzzjoni skont l-Artikolu 10 tar-Regolament (UE) Nru 528/2012
               
               
                  20 000 
               
            
                  Tariffa għall-emenda ta’ approvazzjoni, minbarra ż-żieda ta’ tip ta’ prodott.
               
               
                  20 000 
               
            
                  Tiġdid ta’ approvazzjoni; l-Artikolu 13(3)
               
               
                  Tariffa għall-ewwel tip ta’ prodott li għalih qed jintalab it-tiġdid ta’ dik is-sustanza attiva
               
               
                  15 000 
               
            
                  Tariffa addizzjonali għal kull tip ta’ prodott addizzjonali
               
               
                  1 500 
               
            
                  Tariffa addizzjonali għall-ewwel tip ta’ prodott li għalih jintalab it-tiġdid ta’ dik is-sustanza attiva fil-każ li jinstab li hija meħtieġa evalwazzjoni sħiħa skont l-Artikolu 14(1) tar-Regolament (UE) Nru 528/2012
               
               
                  25 000 
               
            
                  Tariffa addizzjonali għal kull tip ta’ prodott addizzjonali fil-każ li jinstab li hija meħtieġa evalwazzjoni sħiħa skont l-Artikolu 14(1) tar-Regolament (UE) Nru 528/2012
               
               
                  2 500 
               
            
                  Tariffa addizzjonali għal kull tip ta’prodott (kemm fuq l-ewwel tip ta’ prodott kif ukoll kwalunkwe tip ta’ prodott addizzjonali) jekk is-sustanza attiva tkun kandidata għas-sostituzzjoni skont l-Artikolu 10 tar-Regolament (UE) Nru 528/2012
               
               
                  20 000 
               
            
                  Inklużjoni fl-Anness I ta’ sustanza attiva; l-Artikolu 28
               
               
                  Tariffa għall-ewwel inklużjoni fl-Anness I ta’ sustanza attiva
               
               
                  10 000 
               
            
                  Tariffa għall-emenda ta’ inklużjoni ta’ sustanza attiva fl-Anness I
               
               
                  2 000 
               
            
                  Notifika skont l-Artikolu 3a tar-Regolament (KE) Nru 1451/2007.
               
               
                  Tariffa għal kull kombinazzjoni ta’ sustanza/tip ta’ prodott.
                  It-tariffa għan-notifika għandha titnaqqas mill-applikazzjoni sussegwenti skont l-Artikolu 7 tar-Regolament (UE) Nru 528/2012.
               
               
                  10 000 
               
            
         
      
         Tabella 2
      
      
         Tnaqqis fit-tariffa għal applikazzjonijiet għall-approvazzjoni, it-tiġdid ta’ approvazzjoni, l-inklużjoni fl-Anness I ta’ sustanzi attivi jekk il-manifattur tas-sustanza attiva jkun SME stabbilita fl-Unjoni, ħlief meta s-sustanza attiva hija kandidata għas-sostituzzjoni
      
      
                  Tip ta’ intrapriża
               
               
                  Tnaqqis (% tat-tariffa standard)
               
            
                  Intrapriża mikro
               
               
                  60 
               
            
                  Intrapriża żgħira
               
               
                  40 
               
            
                  Intrapriża ta’ daqs medju
               
               
                  20 
               
            
   
      ANNESS II
      
         Tariffi għal awtorizzazzjoni tal-Unjoni ta’ prodotti bijoċidali
      
      
         Tabella 1
      
      
         Tariffi standard
      
      
                  Deskrizzjoni ġenerali tal-kompitu; id-dispożizzjoni rilevanti fir-Regolament (UE) Nru 528/2012
               
               
                  Kundizzjoni speċifika jew deskrizzjoni tal-kompitu
               
               
                  Tariffa (EUR)
               
            
                  Għoti ta’ awtorizzazzjoni tal-Unjoni, prodott wieħed; l-Artikolu 43(2)
               
               
                  Tariffa għal kull prodott mhux identiku għall-prodott(i) rappreżentattiv(i) ivvalutat(i) għall-fini tal-approvazzjoni tas-sustanza (jew mhux identiku għal wieħed minn dawn il-prodotti)
               
               
                  80 000 
               
            
                   
               
               
                  Tariffa għal kull prodott identiku għall-prodott(i) rappreżentattiv(i) ivvalutat(i) għall-fini tal-approvazzjoni tas-sustanza (jew identiku għal wieħed minn dawn il-prodotti)
               
               
                  40 000 
               
            
                   
               
               
                  Tariffa addizzjonali għal kull prodott meta tkun meħtieġa valutazzjoni komparattiva skont l-Artikolu 23 tar-Regolament (UE) Nru 528/2012
               
               
                  40 000 
               
            
                   
               
               
                  Tariffa addizzjonali għal kull prodott meta l-awtorizzazzjoni mitluba hija provviżorja skont l-Artikolu 55(2) tar-Regolament (UE) Nru 528/2012
               
               
                  10 000 
               
            
                  Għoti ta’ awtorizzazzjoni tal-Unjoni, familja ta’ prodotti bijoċidali; l-Artikolu 43(2)
               
               
                  Tariffa għal kull familja
               
               
                  150 000 
               
            
                   
               
               
                  Tariffa addizzjonali għal kull familja meta tkun meħtieġa valutazzjoni komparattiva skont l-Artikolu 23 tar-Regolament (UE) Nru 528/2012
               
               
                  60 000 
               
            
                   
               
               
                  Tariffa addizzjonali għal kull familja meta l-awtorizzazzjoni mitluba hija provviżorja skont l-Artikolu 55(2) tar-Regolament (UE) Nru 528/2012
               
               
                  15 000 
               
            
                  Notifika lill-Aġenzija ta’ prodott addizzjonali fi ħdan familja ta’ prodotti bijoċidali; l-Artikolu 17(6)
               
               
                  Tariffa għal kull prodott addizzjonali
               
               
                  2 000 
               
            
                  Awtorizzazzjoni tal-Unjoni ta prodott bijoċidali li jkun l-istess; l-Artikolu 17(7)
               
               
                  Tariffa għal kull prodott li jikkostitwixxi “prodott l-istess” fi ħdan it-tifsira tar-Regolament ta’ Implimentazzjoni tal-Kummissjoni (UE) Nru 414/2013 tas-6 ta’ Mejju 2013 li jispeċifika proċedura għall-awtorizzazzjoni ta’ prodotti bijoċidali li huma l-istess skont ir-Regolament (UE) Nru 528/2012 tal-Parlament Ewropew u tal-Kunsill (1)
                  
               
               
                  2 000 
               
            
                  Bidla maġġuri ta’ prodott awtorizzat jew ta’ familja ta’ prodotti; l-Artikolu 50(2)
               
               
                  Tariffa għal kull applikazzjoni
               
               
                  40 000 
               
            
                  Bidla minuri ta’ prodott awtorizzat jew ta’ familja ta’ prodotti; l-Artikolu 50(2)
               
               
                  Tariffa għal kull applikazzjoni
               
               
                  15 000 
               
            
                  Bidla amministrattiva ta’ prodott awtorizzat jew ta’ familja ta’ prodotti; l-Artikolu 50(2)
               
               
                  Tariffa għal kull notifika
               
               
                  2 000 
               
            
                  Rakkomandazzjoni dwar il-klassifikazzjoni ta’ bidla ta’ prodott awtorizzat jew ta’ familja ta’ prodotti; l-Artikolu 50(2)
               
               
                  Tariffa għal kull talba skont ir-Regolament (UE) Nru 354/2013.
                  Jekk ir-rakkomandazzjoni hija li l-bidla tiġi kklassifikata bħala bidla amministrattiva jew minuri, it-tariffa għat-talba għandha titnaqqas mill-applikazzjoni jew in-notifika sussegwenti skont ir-Regolament (UE) Nru 354/2013.
               
               
                  2 000 
               
            
                  It-tiġdid ta’ awtorizzazzjoni tal-Unjoni, prodott wieħed; l-Artikolu 45(3)
               
               
                  Tariffa għal kull prodott
               
               
                  5 000 
               
            
                   
               
               
                  Tariffa addizzjonali għal kull prodott fil-każ li jinstab li hija meħtieġa evalwazzjoni sħiħa skont l-Artikolu 14(1) tar-Regolament (UE) Nru 528/2012
               
               
                  15 000 
               
            
                   
               
               
                  Tariffa addizzjonali għal kull prodott meta tkun meħtieġa valutazzjoni komparattiva skont l-Artikolu 23 tar-Regolament (UE) Nru 528/2012
               
               
                  40 000 
               
            
                  It-tiġdid ta’ awtorizzazzjoni tal-Unjoni, il-familja ta’ prodotti bijoċidali; l-Artikolu 45(3)
               
               
                  Tariffa għal kull familja ta’ prodotti
               
               
                  7 500 
               
            
                   
               
               
                  Tariffa addizzjonali għal kull familja ta’ prodotti fil-każ li jinstab li hija meħtieġa evalwazzjoni sħiħa skont l-Artikolu 14(1) tar-Regolament (UE) Nru 528/2012
               
               
                  22 500 
               
            
                   
               
               
                  Tariffa addizzjonali għal kull familja ta’ prodotti meta tkun meħtieġa valutazzjoni komparattiva skont l-Artikolu 23 tar-Regolament (UE) Nru 528/2012
               
               
                  60 000 
               
            
         
      
         Tabella 2
      
      
         Tnaqqis fit-tariffa għall-applikazzjonijiet għall-għoti u t-tiġdid ta’ awtorizzazzjoni tal-Unjoni ta’ prodotti bijoċidali jew ta’ familji ta’ prodotti bijoċidali, jekk id-detentur prospettiv tal-awtorizzazzjoni huwa SME stabbilita fl-Unjoni, ħlief meta l-prodott ikun fih sustanza attiva li tkun kandidata għas-sostituzzjoni
      
      
                  Tip ta’ intrapriża
               
               
                  Tnaqqis (% tat-tariffa standard)
               
            
                  Intrapriża mikro
               
               
                  30 
               
            
                  Intrapriża żgħira
               
               
                  20 
               
            
                  Intrapriża ta’ daqs medju
               
               
                  10 
               
            
         (1)  ĠU L 125, 7.5.2013, p. 4.
   
   
      ANNESS III
      
         Tariffi oħra
      
      
                  Deskrizzjoni ġenerali tal-kompitu; id-dispożizzjoni rilevanti fir-Regolament (UE) Nru 528/2012
               
               
                  Kundizzjoni speċifika jew deskrizzjoni tal-kompitu
               
               
                  Tariffa (EUR)
               
            
                  Ekwivalenza teknika; l-Artikolu 54(3)
               
               
                  Tariffa, meta d-differenza bejn is-sorsi tas-sustanza attiva hija limitata għal bidla tal-post tal-manifattura, u l-applikazzjoni hija bbażata biss fuq dejta analitika
               
               
                  5 000 
               
            
                  Tariffa, meta d-differenza bejn is-sorsi tas-sustanza attiva tmur lil hinn minn bidla tal-post tal-manifattura, u l-applikazzjoni hija bbażata biss fuq dejta analitika
               
               
                  20 000 
               
            
                  Tariffa meta ma jkunux ġew issodisfati kundizzjonijiet preċedenti.
               
               
                  40 000 
               
            
                  Tariffa annwali għal prodotti bijoċidali awtorizzati mill-Unjoni; l-Artikolu 80(1)(a)
               
               
                  Tariffa għal kull awtorizzazzjoni tal-Unjoni ta’ prodott bijoċidali
               
               
                  10 000 
               
            
                  Tariffa għal kull awtorizzazzjoni tal-Unjoni ta’ familja ta’ prodotti bijoċidali
               
               
                  20 000 
               
            
                  Tariffa għall-Preżentazzjoni ta’ Rikonoxximent Reċiproku; l-Artikolu 80(1)(a)
               
               
                  Tariffa għal kull prodott jew familja ta’ prodotti ikkonċernat(a) minn applikazzjoni għal rikonoxximent reċiproku għal kull Stat Membru fejn huwa mitlub ir-rikonoxximenti reċiproku
               
               
                  700 
               
            
                  Appell; l-Artikolu 77(1)
               
               
                  Tariffa għal kull appell
               
               
                  2 500 
               
            
                  Sottomissjoni għall-inklużjoni fil-lista ta’ persuni rilevanti; l-Artikolu 95
               
               
                  Tariffa għal kull preżentazzjoni ta’ ittra ta’ aċċess għal dossier li jinstab diġà komplet mill-Aġenzija jew minn Awtorità Kompetenti ta’ evalwazzjoni
               
               
                  2 000 
               
            
                  Tariffa għal kull preżentazzjoni ta’ ittra ta’ aċċess għal parti ta’ dossier li jinstab diġà komplet mill-Aġenzija jew minn Awtorità Kompetenti ta’ evalwazzjoni, flimkien ma’ dejta komplimentari
               
               
                  20 000 
               
            
                  Tariffa għal kull preżentazzjoni ta’ dossier ġdid
               
               
                  40 000 
               
            
                  Talbiet skont l-Artikolu 66(4) sottomessi lill-Aġenzija
               
               
                  Tariffa għal kull oġġett li għalih tintalab il-kunfidenzjalità
               
               
                  1 000